**Határtalanul! „Kéz a kézben” Délvidéken - 2015**

**A hódmezővásárhelyi Klauzál Gábor Általános Iskola és a székkutasi Gregus Máté Tagintézmény 41 tanulója és 5 kísérőtanára 2015. május 11-e és május 15-e között ismét a Vajdaságban kalandozott, immár negyedik alkalommal.**

Az Emberi Erőforrások Minisztériuma és az Emberi Erőforrás Támogatáskezelő jóvoltából kiírt Határtalanul! pályázaton (HAT-14-01-0082) elnyert összegből iskolánk 1.386.400,- forintnyi támogatásból látogathatott idén a Délvidékre. Az idei pályázatot Hegedűs Ildikó tanárnő írta és nyerte meg. Célunk évek óta a hetedik évfolyamos korosztály érzékenyítése a határon túli magyarságra, multikulturalitásra, élményszerű tanulás és ismeretbővítés, szociális kompetenciák fejlesztése, baráti kapcsolatok kialakítása a testvériskolák tanulóival. A programok az évek óta jól bejáratott forgatókönyv szerint zajlottak és összességében már több, mint 160 tanulót sikerült négy év alatt a Vajdaságba juttatni 5 napos tanulmányi kirándulásra. Mivel tanítási időben zajlanak e túrák, ezért a pályázat fontos eleme a minél több tantárgyi vonatkozás jelenléte. A humán tárgyak, a készségtárgyak és a nyelvhasználat dominanciája mellett a természettudományok is szóhoz juthattak.

Első napunkon verőfényes ég alatt csodálhattuk Szabadka szecessziós épületeit a Korzón; Raichl Ferenc 1904-ben épült színpompás palotáját; a Komor Marcell és Jakab Dezső tervezte 1902-ben emelt zsinagógát, amit a világ 100 legfontosabb, legveszélyeztetettebb épülete között tartanak számon, és a szintén Jakabék által tervezett Zsolnay-kerámiával díszített, 73 méter magas Városházát, előtte a Zsolnay-kerámiából készült szökőkúttal. Fölkerestük az olimpiai sétányt és az Avilai Nagy Szt. Terézről elnevezett nagytemplomot, amelyet VI. Pál pápa 1974-ben bazilikává minősített. A templom érdekessége a homlokzatán éktelenkedő újra és újra előtűnő repedés. Rögtönzött fizikaórán tisztáztuk, hogy a repedés keletkezésének oka, hogy a korábbi temetkezések átalakították a talaj struktúráját, az épület megsüllyed. Itt keresztelték Kosztolányit 1885. április 7-én, valamint édesanyját is, nagyszülei itt kötöttek házasságot. Szabadka főszereplői a látnivalók mellett főként szellemei, elsősorban Kosztolányi, kinek az újabban, 2014-ben felállított, Szarapka Tibor szabadkai szobrászművész által készített egész alakos szobránál Szabó Gabriella, 7. osztályos tanuló szavalt, majd koszorúztunk. Idén meglátogattuk a gimnáziumban a Kosztolányi-emlékszobát. Szót ejtettünk Csáth Gézáról és Danilo Kissről is. A délutánt Palicson töltöttük felidézve játékos sportfoglalkozással a Vermes Lajos Achilles Sportegylete által 1878-tól rendezett „*olimpiáka*t”. Vermes 16 évvel előzte meg Coubertint, mikor Palicsot „*Magyarország Olümpiájának*” nevezte. A Bagolyvár és a Villa Lujza, Tolnai Ottó felidézett versei mellett vízvizsgálatot végeztünk a kémia jegyében a palicsi tónál. Az 1949 óta működő, szecessziós hangulatú palicsi állatkertben a biológia játszotta a főszerepet. A mintegy 60 faj 600 példánya három órán keresztül szórakoztatta a társaságot. Este Zentán a Royal Hotelben szálltunk, Kis-Bicskei Róbert tanár úr jóvoltából, aki zentai születésű.

A második nap a testvériskolai kapcsolatok ápolása jegyében telt. A zentai Stevan Sremac Általános Iskolában öko-program gyanánt smaragd-tuját ültettünk, foci- és röplabda meccseket játszottunk, megejtettük a hagyománycserét: diák-prezentációkat tekintettünk meg egymás iskolájáról, városáról. A nap főszereplői mégis: Szavojai Eugén és II. Musztafa, a zentai csata szemben álló felei voltak: rendhagyó történelem óra az iskolában a csatáról, részletes magyarázatok a Városháza torony múzeumában az ütközetről; sok ezer figurából álló makett a harcról; koszorúzás, szavalat, magyarázat a zentai csata emlékművénél… 1697. szeptember 11. - egyre világosabb. A tárlatvezető a Tiszából előkerülő tárgyakról, régészeti emlékekről is mesélt. Zenta Mária Terézia kora óta büszkélkedik gesztenyefa sétányával, ott jártunkkor fehér és rózsaszín virágaiban pompázott a Tisza parti sétány, mely a csata emlékművéhez vezet.

A harmadik napon útra keltünk a Vajdaság délebbi tájai felé: Óbecsén megtekintettük a Ferenc-csatornán az Eiffel cég által épített zsilipet, majd a péterváradi erőd katakombáiban kalandoztunk, egy kilométert gyalogolva a föld alatt. A Fruska Gorán (Tarcal-hegység) felkerestünk egy NATO által félig-lebombázott tv-tornyot, mely 1999. óta romjaiban is fenségesen uralja a tájat. Szlankamenben, ahol a Tisza a Dunába ömlik, ismételten vízvizsgálatot végeztünk. Este fáradtan érkeztünk a kovacicai Relax Hotelbe, mely két napig szállásunk volt. A tanulók vaktérképen jelölték be a nap során fölkeresett helységeket, illetve kötelezően minden este naplót vezettek élményeikről.

A negyedik nap, csütörtök a torontálvásárhelyi (Debeljacsa) testvériskolával közös programokkal telt. Martinek Imre, a Mose Pijade Általános Iskola tanára szervezte számunkra a napot: a *hagyománycsere* végeztével tanulóink sportversenyen, foci- és röplapda meccsen ismerkedhettek, valamint kötetlenebbül az iskola aulájában szervezett förgeteges diszkóban. Közben a kísérőtanárok Balogi András igazgató és polgármester úrral folytattak beszélgetést a testvériskolai kapcsolatok további lehetőségeiről. Debeljacsán fölkerestük a Helytörténeti Múzeumot, ahol Széchenyi Jolán tanárnő kalauzolt végig bennünket az 1977 óta gyarapodó gyűjteményen. Megcsodálhattuk, mennyire hasonlítanak a fazekasmunkák a vásárhelyihez. Nagy Irén a Pipacs Nőegylet helyiségében a debellácsi hímzéssel ismertetett meg bennünket. Meglátogattuk a református templomot, ahol márványtábla emlékezik meg a (főként) hódmezővásárhelyi családokról, akik 1794-ben az Ótemplom falai közül indultak útjukra, hogy új községet, élőhelyet alapítsanak, lecsapolva és művelhetővé téve a Debellácsa helyén akkoriban elterülő mocsárvidéket. A cinteremben szavalattal kísért koszorúzást tartottunk a hódmezővásárhelyi kopjafánál, közben két tanárunk magántúrára indult a templomtoronyba és sikerült bezárni őket, miután telefonon kértek segítséget, kiszabadításukra siettünk. Az est a kiadós vacsora után a Relax Szálló fürdőjében strandolással, jakuzzizással tellett, Kruzslicz Péter tanár úr vezényletével, majd lefekvés előtt a kötelező naplóírást követően minden tanuló pontot kapott az egész héten készülő írásművére.

A kirándulás utolsó napján Nándorfehérvárra látogattunk, ahol a Duna tv stábja várt és kísért bennünket. Hunyadi János emlékművénél koszorút helyeztünk el, Szabó Gabriella szavalata színesítette a megemlékezést. Körbejártuk a várat, Baranyi Imre tanár úr közben élő történelem órát tartott a nándorfehérvári csata eseményeiről, a hely jelentőségéről. Megcsodáltuk a Dunába ömlő Száva folyót. Ellátogattunk a Hadtörténeti Múzeumba, majd délután élményekkel gazdagon indultunk haza. Nagybecskereken (Zrenjanin) megálltunk egy órára és értékeltük a tanulók egész hetes teljesítményét, a legügyesebb húsz gyermek, aki a legtöbb pontot gyűjtötte: ajándékot kapott, az első három helyezett értékesebb tárgyakat: bögrét, pólót, a többiek hűtőmágnest, édességet, illetve minden résztvevőt cukorkával jutalmaztunk. Az utolsó közös fagyizást követően már csak Zentán álltunk meg rövid időre, hogy mindenki elkölthesse utolsó dínárjait és a határon való szokatlanul hosszas várakozást követően este tíz előtt érkeztünk a Klauzál iskola parkolójába, ahol a gyerekek szülei már türelmetlenül várakoztak. Reméljük, jövőre ismét utazunk, új tervekkel, új helyszínekre.

K.Sz.